Farg'onada erkak IIB xodimiga tan jarohati yetkazdi

Farg'ona viloyati So'x tumanida erkak Ichki ishlar boshqarmasi xodimiga tan jarohati yetkazdi. Bu haqda viloyat Ichki ishlar boshqarmasi matbuot xizmati xabar berdi.
Ma'lum qilinishicha, hodisa 17 mart kuni tuman Ichki ishlar boshqarmasi Huquqbuzarliklar profilaktikasi boshqarmasi inspektorlari M.G' va T.I. yo'l-patrul xizmati inspektori G.M. bilan birga Rovon MFY hududida xizmat olib borayotgan vaqtida sodir bo'lgan.
Haydovchi N.S boshqaruvidagi “Nexia-3” rusumli avtomashina IIB xodimlari tomonidan to'xtatilganda haydovchi N.S mast holda profilaktika inspektorlari T.I va M.G'.ni haqorat qilib, ulardan biriga tan jarohati yetkazgan.
Mazkur holat yuzasidan Jinoyat kodeksining 277-moddasi 3-qismi “g” bandi (bezorilik) bilan jinoyat ishi qo'zg'atilib, sud tomonidan “qamoqqa olish” tarzidagi ehtiyot chorasi qo'llanilgan.
Avvalroq Samarqandda erkak mast holda YPx xodimiga tosh otgandi. Shuningdek, Toshkentda fuqarolar YPx xodimiga qarshilik ko'rsatib, janjal ko'targandi.